La fiscalia conclou que "hi ha proves suficients" que Munar "va controlar" des del principi la trama Can Domenge
El fiscal anticorrupció de Palma ha definit la corrupció política de l'excúpula d'Unió Mallorquina com una organització criminal que es va valer dels càrrecs públics per prostituir les administracions. Així ho recull en les conclusions finals del judici del "cas Can Domenge" per la corrupció urbanística d'uns terrenys a Palma, en què demana 6 anys de presó per a l'expresidenta del Parlament.
Redacció 03 Jul 2013 - 15.20
Munar, en el judici pel "cas Can Domenge". (Foto: EFE)
El fiscal anticorrupció de Palma, Juan Carrau, ha definit la corrupció política de l'excúpula d'Unió Mallorquina com una organització criminal que es va valer dels càrrecs públics per prostituir les administracions. Així ho recull en les conclusions finals del judici del "cas Can Domenge" per la corrupció urbanística d'uns terrenys a Palma en què demana 6 anys de presó per a l'expresidenta del Parlament i del Consell de Mallorca, Maria Antònia Munar.
La fiscalia considera que Munar "va controlar i dominar" la trama" des del principi fins al final", un procés pel qual es van adjudicar, de manera irregular, els solars de Can Domenge a la mercantil Sacresa, que en va pagar 30 milions d'euros, una quantitat considerablement inferior al seu preu real. "Hi ha proves suficients que hi va intervenir directament", ha assegurat Carrau, i, en aquest sentit, ha recordat que des d'un primer moment l'expresidenta del Consell de Mallorca es va reunir amb l'expresident Jaume Matas per decidir com se segregarien els solars amb l'objectiu que una part acollís la construcció del velòdrom del Palma Arena. "Des d'aquest moment ella va assumir personalment la situació", ha dit el representant del ministeri públic, que acusa Munar de firmar-ne la compravenda i autoritzar el decret d'aprovació de l'expedient de contractació. "No era aliena a res del que passava." És més, ha assegurat que ella "és qui va donar les instruccions".
Sobre el segon de Munar, la fiscalia creu que Miquel Nadal "sembla que reconeix la seva intervenció, però de manera una mica estranya". El fiscal considera "estrany" que Nadal, per a qui demana 4 anys de presó, només ha canviat les seves declaracions "en allò que tendeix a exculpar Munar". El fiscal també ha afirmat que l'exvicepresident insular "no ha donat ni una sola dada útil en la investigació".